ՀԻՄՆԱՎՈՐՈՒՄ
«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2023 ԹՎԱԿԱՆԻ ՄԱՐՏԻ 2-Ի N 279-Ա ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ» ՀՀ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ՎԵՐԱԲԵՐՅԱԼ

1. Անհրաժեշտությունը
Հիմք ընդունելով Հայաստանի Հանրապետության կառավարության 2023 թվականի մարտի 2-ի N 279-Ա որոշման (այսուհետ Որոշում) 7-րդ կետը, ըստ որի՝ անհրաժեշտության դեպքում պետք է ճշգրտվեն հողամասերի կոորդինատները, ծածկագրերը, նպատակային նշանակությունը և անհրաժեշտ այլ չափորոշիչներ, որոնք նշված են Որոշման հավելվածներում, «ՌԻԴ» ՍՊ ընկերության կողմից ներկայացվել է գրություն՝ առաջարկելով կատարել Որոշման որոշ կետերի փոփոխություն՝ ստորև նշված հիմնավորմամբ։

1. Ընթացիկ իրավիճակը և խնդիրները
Լեռնադահուկային կենտրոնի նախագծման և հետազոտական աշխատանքների ընթացքում ներդրողի կողմից մանրամասնորեն ուսումնասիրվել են տեղանքի ռելիեֆը և հողի երկրաբանական բնութագրերը, ինչը թույլ է տվել ճշգրտել ներդրումային ծրագրում նախատեսված լեռնադահուկային կայանների և այլ օբյեկտների տեղադրման վայրերը: Սրանով պայմանավորված՝ առաջացել է հողամասերի սահմանների ճշգրտման անհրաժեշտություն՝ դրանք համապատասխանեցնելով նորացված նախագծային լուծումներին և նորմատիվային պահանջներին: 
Մասնավորապես, ճոպանուղու հենասյուների տեղադրման նպատակով հողամասերի տրամադրումը պետք է իրականացվի անօգտագործելի հողամասերի հաշվին, որոնք չեն կարող օգտագործվել տեղանքի ռելիեֆի հատուկ բնութագրերի պատճառով:
[bookmark: _Hlk189923197]Միաժամանակ, նախագծային աշխատանքների ընթացքում պարզվել է, որ Որոշմամբ չեն նախատեսվել այն հողամասերը, որոնք ՀՀ հողային օրենսգրքի պահանջների և ՀՀ կառավարության 2015 թվականի մարտի 19-ի N 596-Ն որոշմամբ սահմանված կարգի համաձայն, պետք է օգտագործվեն ճոպանուղու հենասյուների տեղադրման համար: Այս հողամասերը ներառված չեն ներդրումային ծրագրի շրջանակներում, ինչը պահանջում է փոփոխությունների իրականացում գործող Որոշման մեջ: Հիմք ընդունելով վերոգրյալը՝ առաջարկվում է Որոշման 3-րդ կետի 3-րդ ենթակետը շարադրել նոր խմբագրությամբ։
Որոշման 3-րդ կետի 1-ին ենթակետում, 1-ին ենթակետի ա. պարբերությունում և 5-րդ կետի 1-ին և 2-րդ ենթակետերում նշված «40.0518» թիվը փոխարիվում է «39.654461» թվով՝ հաշվի առնելով Որոշման 6-րդ հավելվածում ընդգրկված հողամասերի մակերեսների ճշգրտումը։ 
Որոշման 3-րդ կետի 1-ին ենթակետի ա. պարբերության 5-րդ կետի 2-րդ ենթակետում «25.2681» թիվը փոխարինվում է  «25.1959» թվով՝ հաշվի առնելով անշարժ գույքի իրավունքների պետական գրանցման վկայականում ամրագրված հողամասի մակերեսը։
Որոշման 5-րդ կետի 1-ին ենթակետում «14.7175» թիվը փոխարինվում է «14.458561» թվով՝ հաշվի առնելով Որոշման 6-րդ հավելվածում ընդգրկված հողամասերի մակերեսների ճշգրտումը։ 
Բացի այդ, սույն նախագծի 1-ին կետի 8-րդ ենթակետի ամրագրումը պայմանավորված է ՀՀ սեփականություն հանդիսացող հողամասերը Ապարան համայնքի կողմից օտարելու լիազորության բացակայությամբ:
Սույն նախագծով նոր խմբագրությամբ Որոշման N2, N3 և N4 հավելվածներում նշված են փոփոխություններ, որոնք ճշգրտում են հողամասերի սահմանները՝ համապատասխանեցնելով նորացված հավելված N 5-ի խմբագրությանը: Միաժամանակ, ներդրումային ծրագրի իրականացման համար նախատեսված հողատարածքի մակերեսը մնում է անփոփոխ, ուղղակի վաճառքի ձևով օտարման ենթակա հողամասերի հաշվեկշիռը նույնպես պահպանվում է:
Հետևաբար, հաշվի առնելով վերոհիշյալը՝ ներդրումային ծրագրի հետագա արդյունավետ զարգացումը պահանջում է փոփոխությունների իրականացում նշված Որոշման մեջ: Այս փոփոխությունները հնարավորություն կընձեռեն հաշվի առնել օրենսդրության պահանջները, համապատասխանեցնել Հայաստանի Հանրապետության գործող նորմատիվային ակտերին և նպաստել սահմանված նպատակների արդյունավետ իրականացմանը:

1. Կարգավորման նպատակը և բնույթը

Որոշմամբ ՀՀ կառավարությունը հավանություն է տվել Արագածոտնի մարզի Ապարան համայնքի տարածքում «Արագած» ներդրումային ծրագրին և համաձայնել է ծրագիրն իրականացնելու նպատակով «Ռիդ» ՍՊ ընկերությանը հողամասերն ուղղակի վաճառքի ձևով օտարելուն։
	Որոշման 3-րդ կետի 3-րդ ենթակետի համաձայն՝ Կառավարության կողմից տրվել է համաձայնություն՝ Ապարան համայնքի վարչական սահմաններում գտնվող՝ NN 3 և 5 հավելվածներով նախատեսված 11-ից մինչև 52-րդ տարածքների՝ մինչև 45.46 հա մակերեսով հողամասերից, որտեղ տեղակայվելու են ճոպանուղիների ենթակառուցվածքները, ներառյալ՝ կոմերցիոն օգտագործման օբյեկտները (սրճարաններ, խանութներ, հյուրանոցներ և այլն), Ապարան համայնքին սեփականության իրավունքով պատկանող հողամասերն օտարման պահին գործող տվյալ նպատակային նշանակության հողամասերի կադաստրային արժեքներով ուղղակի վաճառքի ձևով օտարել ընկերությանը՝ ծրագրի իրականացման նպատակով։
Ներկայումս, հաշվի առնելով, որ իրականացվում են լեռնադահուկային ենթակառուցվածքների նախագծման աշխատանքներ, անհրաժեշություն է առաջացել փոփոխություններ կատարել Որոշման հավելվածներում՝ որոշ հողամասերի տեղակայման սահմանների ճշգրտման նպատակով՝ պահպանելով որոշմամբ սահմանված ուղղակի վաճառքի ենթակա հողային հաշվեկշիռը։

1. Նախագծի մշակման գործընթացում ներգրավված ինստիտուտները և անձինք
Նախագիծը մշակվել է Էկոնոմիկայի նախարարության կողմից՝ համագործակցելով շահագրգիռ մարմինների հետ:

1. Ակնկալվող արդյունքը
Անհրաժեշտ փոփոխությունների իրականացման արդյունքում ներդրումային ծրագրի բնականոն և առանց խոչընդոտների իրականացում։

1. Այլ տեղեկություններ (եթե այդպիսիք առկա են)
Նախագիծն ընդունելու կապակցությամբ պետական բյուջեում (կամ տեղական ինքնակառավարման մարմնի բյուջեում) ծախսերի կամ եկամուտների էական ավելացում կամ նվազեցում չի նախատեսվում:

1. Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ
Նախագիծը բխում է ՀՀ կառավարության 2021-2026թթ. ծրագրի «2․5 ԶԲՈՍԱՇՐՋՈՒԹՅՈՒՆ» կետից։ Ծրագրի իրականացման արդյունքում կներգրավվեն նոր ներդրումներ, կստեղծվեն նոր աշխատատեղեր, կբարձրանա մարզի նկատմամբ գրավչությունը, կբարելավվի զբոսաշրջությունը, ինչը բնականաբար կունենա սոցիալ-տնտեսական բարձր նշանակություն մարզի և ամբողջ հանրապետության համար:
